ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Σύμφωνα με το άρθρο 57 παράγραφος 3 του δημοσιονομικού κανονισμού του 10ου ΕΤΑ, η παρούσα πρόταση καλύπτει το ποσό της τρίτης δόσης της συνεισφοράς για το οικονομικό έτος 2011 («ν+1» κατά την έννοια των μόνιμων διαδικασιών που καθορίζονται στο εν λόγω άρθρο). Το Συμβούλιο πρέπει να αποφασίσει σχετικά με την παρούσα πρόταση, εντός μέγιστης προθεσμίας είκοσι μίας ημερολογιακών ημερών από την υποβολή της πρότασης της Επιτροπής, και τα κράτη μέλη πρέπει να καταβάλουν την τρίτη δόση της συνεισφοράς εντός μέγιστης προθεσμίας είκοσι μίας ημερολογιακών ημερών από την ημερομηνία κατά την οποία τους γνωστοποιήθηκε η απόφαση του Συμβουλίου.

2. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σύμφωνα με το άρθρο 57 παράγραφος 7 του δημοσιονομικού κανονισμού του 10ου ΕΤΑ, το ποσό που διαχειρίζεται η Επιτροπή και το ποσό που διαχειρίζεται η ΕΤΕπ καθορίζεται κάθε φορά.

Σύμφωνα με το άρθρο 145 του δημοσιονομικού κανονισμού του 10ου ΕΤΑ, η ΕΤΕπ διαβίβασε στην Επιτροπή τις επικαιροποιημένες προβλέψεις της σχετικά με αναλήψεις υποχρεώσεων και πληρωμές στο πλαίσιο των μέσων τα οποία τελούν υπό τη διαχείρισή της.

Το άρθρο 58 παράγραφος 2 του δημοσιονομικού κανονισμού του 10ου ΕΤΑ ορίζει ότι, στο πλαίσιο των προσκλήσεων για συνεισφορές, απορροφώνται αρχικά τα ποσά που προβλέπονταν για τα προηγούμενα ΕΤΑ, το ένα μετά το άλλο. Επομένως, οι προσκλήσεις για συνεισφορές που αποτελούν αντικείμενο της παρούσας πρότασης αφορούν ποσά στο πλαίσιο του 10ου ΕΤΑ για την Επιτροπή και ποσά στο πλαίσιο του 9ου ΕΤΑ για την ΕΤΕπ.

Σύμφωνα με το άρθρο 60 του δημοσιονομικού κανονισμού του 10ου ΕΤΑ, εάν οι δόσεις συνεισφορών που καθίστανται απαιτητές δεν καταβληθούν εντός της καθοριζόμενης προθεσμίας, το αντίστοιχο κράτος μέλος υποχρεούται σε καταβολή τόκων επί του μη καταβληθέντος ποσού. Οι λεπτομέρειες πληρωμής των τόκων διευκρινίζονται στο ίδιο άρθρο.

2011/0289 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό των χρηματοδοτικών συνεισφορών που καταβάλλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης (3η δόση 2011)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217,

Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000[1] όπως τροποποιήθηκε τελευταία στην Ουαγκαντούγκου, Μπουρκίνα Φάσο, στις 22 Ιουνίου 2010[2], και ιδίως το άρθρο 10 παράγραφος 1,

Έχοντας υπόψη την εσωτερική συμφωνία μεταξύ των εκπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[3] («η εσωτερική συμφωνία»), και ιδίως το άρθρο 7,

τον κανονισμό (ΕΚ) αριθ. 215/2008 του Συμβουλίου, της 18ης Φεβρουαρίου 2008, για τον δημοσιονομικό κανονισμό που εφαρμόζεται στο 10ο Ευρωπαϊκό Ταμείο Ανάπτυξης (εφεξής «δημοσιονομικός κανονισμός του 10ου ΕΤΑ»)[4] όπως τροποποιήθηκε τελευταία στις 11 Απριλίου 2011[5], και ιδίως το άρθρο 57 παράγραφος 5,

Έχοντας υπόψη την πρόταση της Επιτροπής,

Εκτιμώντας τα ακόλουθα:

(1) Σύμφωνα με τη διαδικασία που προβλέπεται στο άρθρο 57 παράγραφος 5 του δημοσιονομικού κανονισμού του 10ου ΕΤΑ, η Επιτροπή υποβάλλει πρόταση έως τις 10 Οκτωβρίου 2011 στην οποία προσδιορίζεται α) το ποσό της τρίτης δόσης της συνεισφοράς για το οικονομικό έτος 2011 και β) αναθεωρημένο ετήσιο ποσό της συνεισφοράς για το οικονομικό έτος 2011 σε συνάρτηση με τις πραγματικές ανάγκες, σε περίπτωση που, σύμφωνα με το άρθρο 7 παράγραφος 3 της εσωτερικής συμφωνίας, το ετήσιο ποσό παρεκκλίνει από τις πραγματικές ανάγκες. Το Συμβούλιο θα πρέπει να αποφασίσει σχετικά με την πρόταση εντός μέγιστης προθεσμίας είκοσι μιας ημερολογιακών ημερών από την υποβολή της πρότασης της Επιτροπής, και τα κράτη μέλη θα πρέπει να καταβάλουν την τρίτη δόση της συνεισφοράς εντός μέγιστης προθεσμίας είκοσι μιας ημερολογιακών ημερών από την ημερομηνία κατά την οποία τους γνωστοποιήθηκε η απόφαση του Συμβουλίου.

(2) Στις 5 Νοεμβρίου 2010[6], το Συμβούλιο, βάσει πρότασης που υπέβαλε η Επιτροπή, εξέδωσε την απόφαση σύμφωνα με την οποία το μερίδιο της Επιτροπής και το μερίδιο της ΕΤΕπ όσον αφορά το ετήσιο ποσό της συνεισφοράς των κρατών μελών στο ΕΤΑ για το 2011 καθορίζονται αντίστοιχα σε 3 690 000 000 ευρώ και 210 000 000 ευρώ. Στο πλαίσιο μεταγενέστερης πρότασης που υποβλήθηκε από την Επιτροπή, το Συμβούλιο αποφάσισε, στις 20 Ιουνίου 2011[7], να τροποποιήσει το μερίδιο της Επιτροπής για το 2011 σε 3 100 000 000 ευρώ.

(3) Σύμφωνα με το άρθρο 7 παράγραφος 3 της εσωτερικής συμφωνίας του 10ου ΕΤΑ, εάν οι συνεισφορές που έχουν αποφασιστεί παρεκκλίνουν από τις πραγματικές ανάγκες του ΕΤΑ, η Επιτροπή θα πρέπει να υποβάλει πρόταση στο Συμβούλιο για την τροποποίηση των ποσών της συνεισφοράς στο πλαίσιο του ανώτατου ορίου που έχει ήδη αποφασιστεί. Κατά συνέπεια, το ετήσιο ποσό των συνεισφορών των κρατών μελών στην ΕΤΕπ στο πλαίσιο του ΕΤΑ για το 2011, θα πρέπει να καθοριστεί σε 200 000 000 ευρώ.

(4) Σύμφωνα με την πρώτη παράγραφο του άρθρου 145 του δημοσιονομικού κανονισμού του 10ου ΕΤΑ, η Ευρωπαϊκή Τράπεζα Επενδύσεων διαβίβασε στην Επιτροπή τις επικαιροποιημένες εκτιμήσεις της ως προς τις αναλήψεις υποχρεώσεων και τις πληρωμές στο πλαίσιο των μέσων που τελούν υπό τη διαχείρισή της.

(5) Το άρθρο 58 παράγραφος 2 του δημοσιονομικού κανονισμού του 10ου ΕΤΑ ορίζει ότι στο πλαίσιο των προσκλήσεων για συνεισφορές απορροφώνται αρχικά τα ποσά που έχουν προβλεφθεί για προηγούμενα ΕΤΑ. Συνεπώς, βάσει του άρθρου 58 παράγραφος 2 του δημοσιονομικού κανονισμού του 10ου ΕΤΑ, θα πρέπει επίσης να πραγματοποιηθεί πρόσκληση για την καταβολή κεφαλαίων στο πλαίσιο του 10ου ΕΤΑ για την ΕΤΕπ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το ετήσιο ποσό των συνεισφορών των κρατών μελών στο ΕΤΑ για το 2011 ορίζεται συνεπώς σε 200 000 000 ευρώ και θα τελεί υπό τη διαχείριση της Ευρωπαϊκής Τράπεζας Επενδύσεων για τη χρηματοδότηση της επενδυτικής διευκόλυνσης.

Άρθρο 2

Οι μεμονωμένες συνεισφορές ΕΤΑ που πρέπει να καταβληθούν από τα κράτη μέλη στην Επιτροπή και την Ευρωπαϊκή Τράπεζα Επενδύσεων στο πλαίσιο της τρίτης δόσης για το 2011 καθορίζονται στον πίνακα του παραρτήματος.

Άρθρο 3

Η παρούσα απόφαση εφαρμόζεται από την ημερομηνία έκδοσής της.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Τρίτη δόση των συνεισφορών για το 2011 (σε ευρώ)

ΚΡΑΤΗ ΜΕΛΗ | Κλείδα 10ου ΕΤΑ | 3η δόση |

% | Επιτροπή 10ο ΕΤΑ |

ΒΕΛΓΙΟ | 3,53 | 6 707 000 |

ΔΑΝΙΑ | 2,00 | 3 800 000 |

ΓΕΡΜΑΝΙΑ | 20,50 | 38 950 000 |

ΕΛΛΑΔΑ | 1,47 | 2 793 000 |

ΙΣΠΑΝΙΑ | 7,85 | 14 915 000 |

ΓΑΛΛΙΑ | 19,55 | 37 145 000 |

ΙΡΛΑΝΔΙΑ | 0,91 | 1 729 000 |

ΙΤΑΛΙΑ | 12,86 | 24 434 000 |

ΛΟΥΞΕΜΒΟΥΡΓΟ | 0,27 | 513 000 |

ΚΑΤΩ ΧΩΡΕΣ | 4,85 | 9 215 000 |

ΑΥΣΤΡΙΑ | 2,41 | 4 579 000 |

ΠΟΡΤΟΓΑΛΙΑ | 1,15 | 2 185 000 |

ΦΙΝΛΑΝΔΙΑ | 1,47 | 2 793 000 |

ΣΟΥΗΔΙΑ | 2,74 | 5 206 000 |

ΗΝΩΜΕΝΟ ΒΑΣΙΛΕΙΟ | 14,82 | 28 158 000 |

Υποσύνολο EUR-15 | 96,38 | 183 122 000 |

ΒΟΥΛΓΑΡΙΑ | 0,14 | 266 000 |

ΤΣΕΧΙΚΗ ΔΗΜΟΚΡΑΤΙΑ | 0,51 | 969 000 |

ΕΣΘΟΝΙΑ | 0,05 | 95 000 |

ΚΥΠΡΟΣ | 0,09 | 171 000 |

ΛΕΤΟΝΙΑ | 0,07 | 133 000 |

ΛΙΘΟΥΑΝΙΑ | 0,12 | 228 000 |

ΟΥΓΓΑΡΙΑ | 0,55 | 1 045 000 |

ΜΑΛΤΑ | 0,03 | 57 000 |

ΠΟΛΩΝΙΑ | 1,30 | 2 470 000 |

ΡΟΥΜΑΝΙΑ | 0,37 | 703 000 |

ΣΛΟΒΕΝΙΑ | 0,18 | 342 000 |

ΣΛΟΒΑΚΙΑ | 0,21 | 399 000 |

Υποσύνολο EUR-12 | 3,62 | 6 878 000 |

ΣΥΝΟΛΟ EUR-27 | 100,00 | 190 000 000 |

[1] ΕΕ L 317 της 15.12.2000, σ. 355.

[2] ΕΕ L 287 της 4.11.2010, σ. 3.

[3] ΕΕ L 247 της 9.9.2006, σ. 32.

[4] ΕΕ L 78 της 19.3.2008, σ. 1.

[5] ΕΕ L 102 της 16.4.2011, σ. 1.

[6] 15831/10

[7] 11689/11